Shkodër: Ulet nivel i ujit në zonat e përmbytura
14 mijë hektarë tokë bujqësore janë nën ujë ndërkohë që 2400 banesa gjenden të përmbytura dhe 2700 të tjera të rrethuara nga uji
Niveli i ujrave në zonat e përmbytura të Nënshkodrës dhe të lagjeve hyrëse të qytetit po ulet me ngadalë, për shkak të ndërprerjes së përkohshme të rreshjeve dhe paksimit të shkarkimeve nga Hidrocentrali i Vaut të Dejës, i cili gjatë ditës së djeshme shkarkonte rreth 1400 metër kub ujë në sekontë. Por sipërfaqja e përmbytur thuajse nuk ka ndryshuar, duke mbetur në shifran e 14 mijë hektarëve tokë bujqësore ndërkohë që 2400 banesave gjenden të përmbytura dhe 2700 të tjera të rrethuara nga uji. Drejtori i përgjithshëm i emergjencave civile, Alfred Olli, tha mbrëmë se ky përmirësim i motit po ndihmon operacionet humanitare në zonat e përmbytjes: " Gjatë ditës së djeshme janë shpërndarë 8 mijë pako ushqimore dhe rreth 200 ton ujë i pishëm për banorët e zonave të përmbytura, ndërkohë që operacioni pritet të vazhdojë me më intensitet gjatë ditës së sotme. Po ndërkohë, një pjesë e banorëve vazhdojnë të shprehin shqetësim për dëmet e shkatuara nga përmbytja si dhe për kushtet në qendrat pritëse. Dëmet në zonat e përmbytura tashmë janë shumë të mëdha. Përveç disa mijra banesave dhe bizneseve private, është dëmtuar edhe infrastruktura publike si dhe një numër i madh shkollash. Minsitri i Arsimit, Myqerem Tafaj, i cili po inspekton nga afër gjendjen e këtyre shkollave , tha se një pjesë e madhe prej tyre tashmë kanë pësuar dëme të shumta. Ai tha: Prej disa ditësh, në të gjithë rrethin e Shkodrës është ndërprerë procesi mësimor dhe mjediset shkollore, së bashku me konviktet, janë vënë në dispozicion të familjeve të evakuara nga zonat e rrezikshme të përmbytjes. Gjithashtu, edhe Universiteti i Shkodrës ka ndërprerë mësimin dhe konviktet e tij janë kthyer në qendra pritëse për të evakuarit.